text: Taxachauffør overfaldet i Esbjerg
  02 maj 2015 kl. 05.58
  En 32 årig mand fra Esbjerg tildelte tidligt lørdag morgen en taxachauffør flere knytnæveslag i ansigtet.
  En uoverensstemmelse om betalingen efter en taxatur resulterede lørdag morgen kl. 5.16 i en voldsepisode i Esbjerg.
  En 32 årig kunde der blev kørt til en adresse på Cederkrattet, havde ifølge Syd og Sønderjyllands Politi ikke nok penge til at betale turen. Det resulterede i et skænderi, der udviklede sig til vold, hvor den 32 årige mand tildelte taxachaufføren flere knytnæveslag.
  Det fortæller vagtchef Søren Strægaard fra Syd og Sønderjyllands Politi til TV SYD.
  Den 32 årige gerningsmand slap dog ikke særlig heldigt fra episoden. For det lykkedes nemlig for taxachaufføren at tilbageholde manden, der efterfølgende blev hentet af politiet og nu kan se frem til en sigtelse for vold.
  